CELEX: 52020PC0464
Language: hr
Date: 2020-08-24
Title: Prijedlog PROVEDBENE ODLUKE VIJEĆA o odobravanju na temelju Uredbe Vijeća (EU) 2020/672 privremene potpore Malti radi smanjenja rizika od nezaposlenosti u izvanrednoj situaciji nakon izbijanja bolesti COVID-19

EUROPSKA KOMISIJA
            Bruxelles, 24.8.2020.
            COM(2020) 464 final
            2020/0217(NLE)
            Prijedlog
            PROVEDBENE ODLUKE VIJEĆA
            o odobravanju na temelju Uredbe Vijeća (EU) 2020/672 privremene potpore Malti radi smanjenja rizika od nezaposlenosti u izvanrednoj situaciji nakon izbijanja bolesti COVID-19
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Uredbom Vijeća 2020/672 („Uredba o instrumentu SURE”) propisan je pravni okvir za financijsku potporu Unije državama članicama u kojima je zbog izbijanja bolesti COVID-19 došlo do ozbiljnih gospodarskih poremećaja ili kojima ozbiljno prijete takvi poremećaji. Potpora iz instrumenta SURE namijenjena je prvenstveno za financiranje programâ skraćenog radnog vremena ili sličnih mjera kojima je cilj zaštititi zaposlene i samozaposlene osobe i na taj način smanjiti stopu nezaposlenosti i gubitak prihoda, te dodatno, za financiranje nekih zdravstvenih mjera, osobito na radnom mjestu.
            
            
               Malta je 7. kolovoza 2020. podnijela zahtjev za financijsku pomoć Unije na temelju Uredbe o instrumentu SURE. Komisija se u skladu s člankom 6. stavkom 2. Uredbe o instrumentu SURE savjetovala s malteškim tijelima kako bi provjerila iznenadno i znatno povećanje stvarnih i planiranih rashoda uzrokovanih pandemijom bolesti COVID-19 koji se izravno odnose na dodatak na plaću, naknadu za invaliditet, roditeljske naknade i naknadu za bolovanje. To se posebno odnosi na: 
            
            
               (a)dodatak na plaću zbog situacije uzrokovane pandemijom bolesti COVID-19, kojim su obuhvaćeni zaposlenici i samozaposlene osobe, a namijenjen je rješavanju poremećaja prouzročenog pandemijom. Zaposlenici u punom radnom vremenu koji rade u sektorima najteže pogođenima krizom navedenima u Prilogu A (npr. sektor ugostiteljstva) imaju pravo na potporu za plaću u iznosu od 800 EUR mjesečno. U manje pogođenim sektorima navedenima u Prilogu B zaposlenici u punom radnom vremenu mogu primiti 160 EUR mjesečno. U srpnju 2020. program je produljen do rujna 2020. te je revidiran popis sektora uključenih u ta dva priloga. Za sektore koji su prethodno primali potporu u okviru programa, ali nisu uključeni u ažurirani Prilog A ili Prilog B osiguran je dodatak na plaću u iznosu od 600 EUR za zaposlenike u punom radnom vremenu;
            
            
               (b)naknadu za invaliditet zbog situacije uzrokovane bolešću COVID-19, kojom se osobama s invaliditetom koje rade u privatnom sektoru omogućuje da ostanu kod kuće zbog zdravstvenih i sigurnosnih razloga, uz zadržavanje radnog odnosa kod poslodavca. Ta naknada iznosi 166,15 EUR tjedno ako je osoba zaposlena na puno radno vrijeme;
            
            
               (c)program roditeljskih naknada zbog situacije uzrokovane bolešću COVID-19, kojim se osigurava naknada roditeljima koji rade u privatnom sektoru i koji moraju ostati kod kuće kako bi se brinuli o djeci školske dobi. Naknada se pruža pod uvjetom da roditelj ne može obavljati svoje zadatke organizacijom rada na daljinu. Zaposlenici u punom radnom vremenu imaju pravo na izravnu tjednu uplatu u iznosu od 166,15 EUR;
            
            
               (d)mjeru u obliku naknade za bolovanje povezano s bolešću COVID-19, počevši od 27. ožujka 2020., za osobe zaposlene u privatnom sektoru koje nisu mogle napustiti dom i otići na posao jer im je tako naloženo. Osobe koje ispunjavaju uvjete ne mogu raditi od kuće, a poslodavac ih ne plaća tijekom odsutnosti s posla. Osobe koje ispunjavaju uvjete primaju izravnu tjednu uplatu u iznosu od 166,15 EUR.
            
            
               Malta je Komisiji dostavila relevantne informacije.  
            
            
               Uzimajući u obzir dostupne dokaze, Komisija predlaže Vijeću da donese provedbenu odluku o odobravanju financijske pomoći Malti u skladu s Uredbom o instrumentu SURE za navedene mjere.
            
            
               •Dosljednost s postojećim odredbama politike u tom području
            
            
               
                  Ovaj je Prijedlog u cijelosti usklađen s Uredbom Vijeća 2020/672, na temelju koje je i sastavljen.
               
               
                  Ovaj je Prijedlog dopuna jednom drugom instrumentu prava Unije za potporu državama članicama u izvanrednim situacijama, a to je Uredba Vijeća (EZ) br. 2012/2002 od 11. studenoga 2002. o osnivanju Fonda solidarnosti Europske unije („Uredba (EZ) br. 2012/2002”). Uredba (EU) 2020/461 Europskog parlamenta i Vijeća, kojom je taj instrument izmijenjen da bi se njegovo područje primjene proširilo na izvanredna stanja velikih razmjera u području javnog zdravlja i definirale određene operacije prihvatljive za financiranje, donesena je 30. ožujka. 
               
            
            
               •Dosljednost u odnosu na druge politike Unije
            
            
               
                  Prijedlog je dio raznih mjera donesenih kao odgovor na aktualnu pandemiju bolesti COVID-19, kao što je „Investicijska inicijativa kao odgovor na koronavirus”, i dopunjuje druge instrumente za potporu zapošljavanju, kao što su Europski socijalni fond i Europski fond za strateška ulaganja/InvestEU. Korištenjem operacija uzimanja i davanja zajmova radi potpore državama članicama u ovom konkretnom slučaju pandemije bolesti COVID-19, ovaj Prijedlog služi kao druga crta obrane za financiranje programâ skraćenog radnog vremena i sličnih mjera kojima se pomaže zaštiti radnih mjesta, a time i zaposlenih i samozaposlenih osoba, od rizika od nezaposlenosti. 
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Pravna je osnova za ovaj instrument Uredba Vijeća 2020/672.  
               
            
         
         
            
               •Supsidijarnost (za neisključivu nadležnost) 
            
            
               
                  Prijedlog se temelji na zahtjevu države članice i dokaz je europske solidarnosti koja se očituje u financijskoj pomoći Unije u obliku privremenih zajmova državi članici pogođenoj pandemijom bolesti COVID-19. Kao druga crta obrane, takva financijska pomoć privremena je potpora državi za povećane javne rashode za programe skraćenog radnog vremena i slične mjere za zaštitu radnih mjesta, a time i zaposlenih i samozaposlenih osoba, od rizika od nezaposlenosti i gubitka prihoda.
               
               
                  Takva će potpora pomoći pogođenim građanima i pridonijeti ublažavanju izravnih socioekonomskih posljedica krize uzrokovane bolešću COVID-19. 
               
            
            
               •Proporcionalnost
            
            
               
                  U skladu s načelom proporcionalnosti ovaj Prijedlog ne prelazi ono što je potrebno za ostvarivanje ciljeva instrumenta. 
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENA UČINKA
            
            
               •Savjetovanja s dionicima
            
            
               
                  Savjetovanje s dionicima nije moglo biti provedeno zbog žurnosti pripreme Prijedloga da bi ga Vijeće moglo pravovremeno donijeti.
               
            
            
               •Procjena učinka
            
            
               
                  Procjena učinka nije provedena zbog žurnosti Prijedloga.
               
            
            
               4.UTJECAJ NA PRORAČUN
            
            
               
                  Komisija bi trebala moći ugovoriti zaduživanje na financijskim tržištima u svrhu korištenja istih sredstava za zajmove državi članici koja je zatražila financijsku pomoć iz instrumenta SURE. 
               
            
            
               Osim jamstava od država članica, u okvir su ugrađene i druge sigurnosne mjere kako bi se zajamčila financijska solidnost programa:
            
            
               ·rigorozan i konzervativan pristup financijskom upravljanju,
            
            
               ·struktura portfelja zajmova koja ograničava rizik koncentracije, izloženost na godišnjoj razini i prekomjernu izloženost prema državama članicama pojedinačno, istovremeno osiguravajući dostatna sredstva za dodjelu državama članicama kojima su najpotrebnija i
            
            
               ·mogućnost obnavljanja zajma.
            
            
               2020/0217 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o odobravanju na temelju Uredbe Vijeća (EU) 2020/672 privremene potpore Malti radi smanjenja rizika od nezaposlenosti u izvanrednoj situaciji nakon izbijanja bolesti COVID-19
            
         
         
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Uredbu Vijeća (EU) 2020/672 od 19. svibnja 2020. o uspostavi Europskog instrumenta za privremenu potporu radi smanjenja rizika od nezaposlenosti u izvanrednoj situaciji (SURE) nakon izbijanja bolesti COVID-19
                  1
               , a posebno njezin članak 6. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Malta je 7. kolovoza 2020. podnijela zahtjev za financijsku pomoć Unije kojom bi dopunila svoje nacionalne mjere za ublažavanje posljedica pandemije bolesti COVID-19 i njezinih socioekonomskih posljedica za radnike. 
            
            
               (2)Očekuje se da će izbijanje bolesti COVID-19 i izvanredne mjere koje je Malta uvela da bi ograničila širenje pandemije i njezine socioekonomske i zdravstvene posljedice dramatično utjecati na javne financije. U Komisijinoj proljetnoj prognozi 2020. procijenjeno je da će Malta do kraja 2020. zabilježiti deficit opće države od 6,7 % i dug opće države od 50,7 % bruto domaćeg proizvoda (BDP). U Komisijinoj ljetnoj privremenoj prognozi 2020. predviđeno je smanjenje BDP-a Malte za 6,0 % u 2020. 
            
            
               (3)Pandemija bolesti COVID-19 dovela je do imobilizacije znatnog dijela radne snage u Malti. Uzrokovala je iznenadno i znatno povećanje javnih rashoda u Malti zbog mjere dodatka na plaću, mjere naknade za invaliditet, mjere roditeljskih naknada te potpore mjerama javnog zdravlja koje se odnose na naknade za bolovanje, kako je navedeno u uvodnim izjavama od 4. do 7. 
            
            
               (4)Malteškim zakonom o poduzetništvu (poglavlje 463. zakona Malte) i Obaviješću Vlade br. 389 od 13. travnja 2020., kako je navedeno u zahtjevu Malte od 7. kolovoza 2020., uveden je dodatak na plaću zbog situacije uzrokovane pandemijom bolesti COVID-19 kojim su obuhvaćeni zaposlenici i samozaposlene osobe, a namijenjen je rješavanju poremećaja prouzročenog pandemijom. Zaposlenici u punom radnom vremenu koji rade u sektorima najteže pogođenima krizom navedenima u Prilogu A (npr. sektor ugostiteljstva) imaju pravo na potporu za plaću u iznosu od 800 EUR mjesečno. U manje pogođenim sektorima navedenima u Prilogu B zaposlenici u punom radnom vremenu mogu primiti 160 EUR mjesečno. U srpnju 2020. program je produljen do rujna 2020. te je revidiran popis sektora uključenih u ta dva priloga. Za sektore koji su prethodno primali potporu u okviru programa, ali nisu uključeni u ažurirani Prilog A ili Prilog B osiguran je dodatak na plaću u iznosu od 600 EUR za zaposlenike u punom radnom vremenu;
            
            
               (5)Obaviješću Vlade br. 331 od 25. ožujka 2020., kako je navedeno u zahtjevu Malte od 7. kolovoza 2020., uvedena je naknada za invaliditet zbog situacije uzrokovane pandemijom bolesti COVID-19, kojom se osobama s invaliditetom koje rade u privatnom sektoru omogućuje da ostanu kod kuće iz zdravstvenih i sigurnosnih razloga, uz zadržavanje radnog odnosa kod poslodavca. Ta naknada iznosi 166,15 EUR tjedno ako je osoba zaposlena na puno radno vrijeme;
            
            
               (6)Na temelju Obavijesti Vlade br. 330 od 25. ožujka 2020., kako je navedeno u zahtjevu Malte od 7. kolovoza 2020., programom roditeljskih naknada zbog situacije uzrokovane pandemijom bolesti COVID-19 osigurava se naknada roditeljima koji rade u privatnom sektoru i koji moraju ostati kod kuće kako bi se brinuli o djeci školske dobi. Naknada se pruža pod uvjetom da roditelj ne može obavljati svoje zadatke organizacijom rada na daljinu. Zaposlenici u punom radnom vremenu imaju pravo na izravnu tjednu uplatu u iznosu od 166,15 EUR;
            
            
               (7)Naposljetku, Obaviješću Vlade br. 353 od 30. ožujka 2020., kako je navedeno u zahtjevu Malte od 7. kolovoza 2020., uvedena je mjera u obliku naknade za bolovanje povezano s bolešću COVID-19, s primjenom od 27. ožujka 2020., za osobe zaposlene u privatnom sektoru koje nisu mogle napustiti dom i otići na posao jer im je tako naloženo. Osobe koje ispunjavaju uvjete ne mogu raditi od kuće, a poslodavac ih ne plaća tijekom odsutnosti s posla. Osobe koje ispunjavaju uvjete primaju izravnu tjednu uplatu u iznosu od 166,15 EUR.
            
            
               (8)Malta ispunjava uvjete za podnošenje zahtjeva za financijsku pomoć iz članka 3. Uredbe (EU) 2020/672. Malta je Komisiji dostavila dostatne dokaze o povećanju stvarnih i planiranih javnih rashoda za 243 632 000 EUR od 1. veljače 2020. zbog povećanog iznosa koji se izravno odnosi na dodatak na plaću, naknadu za invaliditet i roditeljske naknade zbog situacije uzrokovane pandemijom bolesti COVID-19. To je iznenadno i znatno povećanje jer nove mjere obuhvaćaju znatan udio poduzetnika i radne snage u Malti.
            
            
               (9)Komisija se u skladu s člankom 6. Uredbe (EU) 2020/672 savjetovala s Maltom i provjerila je odnosi li se iznenadno i znatno povećanje stvarnih i planiranih javnih rashoda izravno na programe skraćenog radnog vremena i slične mjere te na primjenu odgovarajućih zdravstvenih mjera povezanih s pandemijom bolesti COVID-19, kako je navedeno u zahtjevu od 7. kolovoza 2020.
            
            
               (10)Stoga bi Malti trebalo pružiti financijsku pomoć kako bi joj se pomoglo u ublažavanju socioekonomskih posljedica ozbiljnih gospodarskih poremećaja uzrokovanih pandemijom bolesti COVID-19.
            
            
               (11)Ovom Odlukom ne bi se trebao dovoditi u pitanje ishod postupaka koji bi se mogli pokrenuti u vezi s poremećajima funkcioniranja unutarnjeg tržišta, osobito na temelju članaka 107. i 108. UFEU-a. Njome se ne poništava zahtjev iz članka 108. UFEU-a da države članice obavijeste Komisiju o slučajevima planirane dodjele državne potpore.
            
            
               (12)Malta bi trebala redovito obavješćivati Komisiju o izvršenju planiranih javnih rashoda kako bi Komisija mogla procijeniti u kojoj je mjeri Malta te rashode izvršila.
            
            
               (13)Odluka o dodjeli financijske pomoći donesena je uzevši u obzir postojeće i očekivane potrebe Malte, kao i zahtjeve za financijsku pomoć u skladu s Uredbom (EU) 2020/672 koje su već podnijele ili planiraju podnijeti druge države članice, a pritom su primijenjena načela jednakog postupanja, solidarnosti, proporcionalnosti i transparentnosti,
            
            
               DONIJELO JE OVU ODLUKU: 
            
            
               Članak 1.
            
         
         
            
               Malta ispunjava uvjete iz članka 3. Uredbe (EU) 2020/672.  
            
            
               Članak 2.
            
            
               1.Unija Malti stavlja na raspolaganje zajam u maksimalnom iznosu od 243 632 000 EUR. Maksimalno prosječno dospijeće zajma je 15 godina.
            
            
               2.Razdoblje raspoloživosti financijske pomoći odobrene ovom Odlukom traje 18 mjeseci i počinje teći od prvog dana nakon stupanja na snagu ove Odluke. 
            
            
               3.Financijsku pomoć Unije Komisija Malti stavlja na raspolaganje u najviše osam obroka. Obroci se mogu isplatiti u jednoj ili nekoliko tranši. Rokovi dospijeća tranši iz prvog obroka mogu biti dulji od maksimalnog prosječnog dospijeća iz stavka 1. U takvim slučajevima, rokovi dospijeća sljedećih tranši utvrđuju se tako da se, nakon isplate svih obroka, poštuje maksimalno prosječno dospijeće iz stavka 1. 
            
            
               4.Prvi obrok isplaćuje se nakon stupanja na snagu sporazuma o zajmu iz članka 8. stavka 2. Uredbe (EU) 2020/672. 
            
            
               5.Malta podmiruje troškove financiranja Unije iz članka 4. Uredbe (EU) 2020/672 za svaki obrok uvećane za sve naknade, troškove i izdatke Unije koji nastanu zbog financiranja. 
            
            
               6.Komisija odlučuje o iznosu i isplati obroka, kao i o iznosu tranši.
            
            
               Članak 3. 
            
            
               Malta može financirati sljedeće mjere: 
            
            
               (a)dodatak na plaću zbog situacije uzrokovane pandemijom bolesti COVID-19, kako je predviđeno Malteškim zakonom o poduzetništvu (poglavlje 463. zakona Malte) i Obaviješću Vlade br. 389 od 13. travnja 2020.; 
            
            
               (b)naknadu za invaliditet zbog situacije uzrokovane pandemijom bolesti COVID-19, kako je predviđeno Obaviješću Vlade br. 331 od 25. ožujka 2020.; 
            
            
               (c)roditeljske naknade zbog situacije uzrokovane pandemijom bolesti COVID-19, kako je predviđeno Obaviješću Vlade br. 330 od 25. ožujka 2020.; 
            
            
               (d)naknadu za bolovanje povezano s bolešću COVID-19, kako je predviđeno Obaviješću Vlade br. 353 od 30. ožujka 2020.
            
            
               Članak 4.
            
            
               Malta do [DATUM: šest mjeseci od datuma objave ove Odluke] i svakih šest mjeseci nakon toga obavješćuje Komisiju o izvršenju planiranih javnih rashoda, sve do potpunog izvršenja tih planiranih javnih rashoda.
            
            
               Članak 5.
            
            
               Ova je Odluka upućena Republici Malti.
            
            
               Članak 6.
            
            
               Ova Odluka objavljuje se u Službenom listu Europske unije. 
            
         
         
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 159, 20.5.2020., str. 1.